Կառլոս Կայզեր

**Կառլոս Էնրիկե Ռապոսո** ( ), որը սովորաբար հայտնի է որպես **Կառլոս Կայզեր** (), բրազիլացի ֆուտբոլիստ, խաղացել է հարձակվողի դիրքում կամ համարվել է հարձակվող։ Չնայած նրա ունակությունները հեռու են եղել պրոֆեսիոնալ մակարդակից, իր քսանամյա կարիերայի ընթացքում կարողացել է պայմանագիր կնքել Բրազիլիայի, Արգենտինայի և Մեքսիկայի բարձրագույն դիվիզիոնների բազմաթիվ թիմերի հետ: Ամբողջ կարիերայի ընթացքում ոչ մի հանդիպում չի անցկացրել, և միակ դեպքը, երբ Կայզերը կարող էր խաղադաշտ դուրս գալ, ավարտվել է կարմիր քարտով տաքացման ժամանակ: Կառլոսը թաքցրել է ֆուտբոլային վարպետության բացակայությունը բազմաթիվ վնասվածքներով, թիմերի հաճախակի փոփոխություններով և այլ հնարքներով: The Guardian-ը Կայզերին անվանել է ֆուտբոլի պատմության ամենամեծ խաբեբա:

## Կարիերա
### Վաղ տարիներ
Կառլոսը միտումնավոր վերցրել է «Կայզեր» ազգանունը՝ նկատի ունենալով Ֆրանց Բեկենբաուերի ջախջախիչ հաջողությունը, սակայն նրա ընկերը պնդել է, որ մականունը վերցվել է «Կայզեր» գարեջրի անունից։ 1972 թվականին Կայզերը միացել է Բոտաֆոգոյի ակադեմիային, իսկ մեկ տարի անց տեղափոխվել Ֆլամենգոյի ակադեմիա, որտեղ 6 տարի անցկացրել է երիտասարդական և պատանեկան թիմերում՝ խաղալով կենտրոնական հարձակվող։ 21 տարեկանում Կառլոսը տպավորել է մեքսիկական Պուեբլա ակումբի սկաուտներին և ստորագրել իր առաջին պրոֆեսիոնալ պայմանագիրը։

### Ակումբային կարիերա
Ֆուտբոլիստներն ու մարզիչները նշել են, որ Կայզերը անհավանական խարիզմատիկ տղա էր։ Իմացել է ընդհանուր լեզու գտնել ցանկացած զրուցակցի հետ, գտել է պատճառաբանություններ և հմտորեն խուսափել է ցանկացած աշխատանքից։ Բրազիլիայի հավաքականի հետ աշխարհի չեմպիոն Բեբետոն Կառլոսի մասին ասել է հետևյալը.

«Նրա շաղակրատությունն այնքան լավն էր, որ եթե թույլ տաք, որ բերանը բացեր, նա ձեզ կհմայեր։ Դուք ոչ մի հնարավորություն չունեիք դրանից խուսափելու»:

Կառլոս Կայզերը երբեք ոչ մի ակումբում չի մնացել մեկ տարուց ավելի։ Յուրաքանչյուր մրցաշրջանի սկզբում Կայզերը, իբր, մկանային վնասվածք է ստացել մարզումների ժամանակ և փորձել է կեղծել այն ամբողջ մրցաշրջանի ընթացքում՝ ակումբի բժշկին պատմելով իր մշտական խնդիրների մասին: ՄՌՏ սկաներներ դեռ գոյություն չի ունեցել, և բժիշկները չեն կարողացել հակառակն ապացուցել: Ամբողջ սեզոնը շրջելով ակումբում՝ Կայզերը դարձել է թիմային ոգու մասնագետ՝ կատակներ, զվարճալի պատմություններ պատմելով և խրախուսելով խաղացողներին: Բրազիլիայի հավաքականի նախկին խաղացող և Կառլոս Ալբերտոյի որդին՝ Ալեքսանդր Տորեսը, Կայզերի հետ նույն թիմում գտնվելու ժամանակ հիշել է.

«Նա պատմում էր պատմություններ և ստիպում խաղացողներին երազել: Կարծում եմ՝ դա է պատճառը, որ նա բոլորին շատ է դուր եկել»։

Կառլոսը բանակցել է և վճարել երիտասարդական թիմի խաղացողներին, որպեսզի մարզումների ժամանակ կոպիտ խաղան նրա դեմ՝ թույլ տալով նրան նոր կեղծ վնասվածք ստանալ: Նա նաև վճարել է երկրպագուներին, որպեսզի տրիբունաներից դրականորեն գոռան իր անունը, երբ ակումբի սեփականատերը մոտ էր: Կայզերը ստացել է «տատիկների մարդասպան» մականունը, քանի որ նա հետևյալ հնարքն էր անում յուրաքանչյուր ակումբում, որտեղ նա խաղում էր. նա թիմի ղեկավարությանը ասում էր, որ իր տատիկը մահացել է և մի քանի օրով հեռանում էր հուղարկավորությանը մասնակցելու համար՝ վերադառնալով ընկճված և չկարողանալով ֆուտբոլ խաղալ:

Կայզերը հայտնի բրազիլացի ֆուտբոլիստ Ռենատո Գաուչոյի մտերիմ ընկերն է եղել, և շատ առումներով Գաուչոյի կարիերան համընկել է Կայզերի կարիերայի հետ: Ռենատոն հաճախ է խորհուրդ տալիս իր ընկերոջը այն թիմերի գործակալներին ու մարզիչներին, որոնցում նա հանդես է եկել՝ ասելով, որ այս ֆուտբոլիստը մեծ տաղանդ ունի։ Պարզապես պետք է բացահայտել այն: Որոշ հետախույզներ նույնիսկ շփոթել են Գաուչոյին և Կայզերին նրանց արտաքին նմանության և արևային ակնոցների պատճառով, որոնք միշտ կրել են:

### «Բանգու»
Բանգու ակումբում իր առաջին խաղաշրջանի ընթացքում Կառլոսը մի օր գրեթե հայտնվել էր խաղադաշտում: Բանգոյի սեփականատերն այն ժամանակ Կաստոր դե Անդրադեն էր՝ Ռիո դե Ժանեյրոյի մութ կողմի արքան, ապօրինի խաղային հաստատությունների սեփականատերը և ՖԻՖԱ-ի 1974-ից 1998 թվականների նախագահ Ժոաո Հավելանժի ընկերը: Կաստորը հայտնի է եղել որպես Բրազիլիայի ամենավտանգավոր մարդը։ Բանգուի խաղերից մեկից հետո նա հետևի գրպանում ատրճանակով հետապնդել է մրցավարին դաշտի շուրջ՝ բացատրելով, որ մրցավարը կողմնակալ է։

Կաստոր դե Անդրադեն մեծ հպարտությամբ է ստորագրե պայմանագիրը Կայզերի հետ՝ հայտարարելով մամուլին. «Այժմ Բանգուն ունի իր թագավորը»: Բայց դա մեծապես խաթարվել է այն փաստով, որ Կայզերը երբեք չի հայտնվել խաղադաշտում: Խաղերից մեկում ակումբը պարտվում էր 2:0 հաշվով, և Կաստորը, երբ գտնվում էր տրիբունաներում, ռադիոյով մարզիչին հրահանգներ է տվել անհապաղ բաց թողնել երիտասարդ աստղին: Կայզերին ուղարկեցին տաքանալու և ընտրության հնարավորություն են տվել՝ կա՛մ դուրս է գալիս խաղադաշտ, կա՛մ մահացած է: Կառլոսն ընտրել է երրորդ տարբերակը՝ տաքանալիս լսել է, թե ինչպես են երկրպագուները վիրավորանքներ հասցնում իր հասցեին։ Նա բարձրացել է ցանկապատի վրա և սկսել անպարկեշտ ժեստեր անել և ի պատասխան հայհոյանքներ հնչեցնել։ Մրցավարը նկատել է միջադեպը և խաղադաշտից հեռացրել Կայզերին՝ դեռ խաղի մեջ չմտած։

Խաղից հետո Կաստոր դե Անդրադեն կատաղել էր։ Կայզերը համաձայնել է նրա հետ՝ ասելով. «Տերը վերցրեց երկու ծնողներիս, բայց ինձ այլ հայր տվեց՝ նկատի ունենալով Կաստոր դե Անդրադեին։ Եվ այս հորն անվանում են խարդախ։ Չդիմացա։ Բայց մի անհանգստացեք, մեկ շաբաթից պայմանագիրս ավարտվում է, և ես կլքեմ ակումբը»։ Կաստորը ոչ միայն չի պատժել ֆուտբոլիստին, այլեւ բարձրացրել է նրա աշխատավարձն ու երկարաձգել պայմանագիրը։

### «Գազելեկ»
Ինչպես շատ բրազիլացի աստղեր, Կառլոս Կայզերը նույնպես 80-ական թվականներին գնացել է Եվրոպա խաղալու՝ ֆրանսիական  Այաչո քաղաքի «Գազելեկ»-ի կազմում՝ խաղալով Լիգա 2-ում: Կայզերը ակումբի գլխավոր ձեռքբերումն է եղել, և հարյուրավոր երկրպագուներ եկել էին աստղի շնորհանդեսին՝ ցանկանալով տեսնել բրազիլացի աստղի տեխնիկան։ Երբ Կայզերին խնդրել են ուղղել գնդակը դեպի հանդիսատեսը, նա ստորագրել է այն և նետել երկրպագուների ամբոխի մեջ։ Նույնը հաջորդ գնդակի դեպքում: Այսպիսով, Կայզերը ստորագրել և բաժանել է շնորհանդեսի ողջ մարզագույքը։ Կառլոսի Կորսիկա կատարած «շրջագայությունից» հետո թերթերը հրապարակել են ակումբում Կայզերի 8-ամյա կարիերայի նկարագրությունները և նրա գոլային հաջողությունների նկարագրությունները: Այնուամենայնիվ, ֆուտբոլիստ Ֆաբիո Բարրոսը, ով 4 մրցաշրջան խաղացել է «Գազելեկ»-ում, պնդում էր, որ ինքը Կայզերին չի տեսել ակումբի գտնվելու վայրում, իսկ «Այաչիո» ակումբի համազգեստով լուսանկարներն արվել են Ռիոյի ծայրամասում գտնվող մարզադաշտում: Ըստ Բարոսի, նա համազգեստն ինքն է բերել Կայզերին որպես նվեր։

### «Բոտաֆոգո»
Կայզերը մշտապես բորբոքել է հետաքրքրությունը սեփական անձի նկատմամբ ցանկացած հասանելի միջոցներով: Երբ հայտնվել են առաջին բջջային հեռախոսները, Կայզերն իր համար կեղծ հեռախոս է գնել և օգտագործել այն որպես իսկական հեռախոս՝ նմանակելով խոսակցությունները սկաուտների և այլ թիմերի ղեկավարների հետ: Կառլոսը չի տիրապետել անգլերենին, բայց ոչ էլ նրա թիմակիցները, ուստի Կայզերը նմանակել է անգլերեն լեզվով բանակցությունները եվրոպական տարբեր ակումբների, այդ թվում՝ Մադրիդի «Ռեալի» ներկայացուցիչների հետ։ Այդպես շարունակվել է, մինչև մի օր Կայզերը հայտնաբերել է, որ թիմի բժիշկը գերազանց անգլերեն է խոսում: Մինչ Կառլոսը մարզումից հետո ցնցուղի մեջ էր, բժիշկը ստուգել է ֆուտբոլիստի հեռախոսը և պարզել, որ այն կեղծ է։ Կայզերը խայտառակ կերպով հեռացվել է Բոտաֆոգոյից:

## Հաջողության գաղտնիքը
Կառլոս Կայզերը քաջ գիտակցել է, որ մրցակից ակումբների միջև շփումը դժվար էր այդ տարիներին։ Չկար ինտերնետ, որտեղ նրա մասին լուրերը արագ տարածվեին։ Ուստի, վաստակելով բացասական համբավ, ֆուտբոլիստը պարզապես լավ խորհուրդներ է ստացել և փոխել ակումբը։ Թիմերը ուրախ էին բաժանվել Կայզերից՝ ազատելով տարածք աշխատավարձի ցուցակում: Եվ որպեսզի չընդունեն ֆուտբոլիստի պայմանագրի հետ կապված իրենց սխալը, ակումբը սովորաբար Կառլոսին լավ տեղեկանք և խորհուրդներ է տվել սկաուտներին:

Կայզերը կարիերան ավարտել է 29 տարեկանում։ Նա իր կարիերայի ընթացքում ունեցել է առնվազն 13 տրանսֆեր, և երկու անգամ պայմանագրեր է կնքել որոշ ակումբների հետ (Բոտաֆոգո, Ֆլամենգո, Բանգու):

Կարիերան ավարտելուց հետո Կառլոս Կայզերը որպես հրահանգիչ աշխատել է Ռիո դե Ժանեյրոյի ֆիթնես ակումբներում։

## Համաշխարհային մշակույթում
Կառլոս Կայզերի պատմությունն առաջին անգամ լայնորեն հայտնի է դարձել 2011 թվականին բրազիլական Globo հեռուստաալիքով «Sports Observer» առցանց ամսագրում հոդված հրապարակելուց հետո։

### Ֆիլմ
2015 թվականի նոյեմբերին Կառլոս Կայզերը բացառիկ պայմանագիր է կնքել բրիտանական Nods & Volleys Entertainment Limited ընկերության հետ՝ իր պատմությունը լրատվամիջոցների համար պատրաստելու համար։ Հարցազրույցների շարքի նկարահանումներն ավարտվել են 2016 թվականի դեկտեմբերին։ Նկարահանումներին մասնակցել են նաև ֆուտբոլիստներ Կառլոս Ալբերտո Տորեսը, Ռենատո Գաուչոն, Զիկոն, Բեբետոն, Ժունիորը և Ռիկարդո Ռոշան։ «Կայզեր․ Լավագույն խաղացողը, ով երբեք ֆուտբոլ չի խաղացել» վավերագրական ֆիլմի պրեմիերան կայացել է Տրայբեկա կինոֆեստիվալում 2018 թվականի ապրիլի 21-ին։

### Գիրք
2018 թվականին լույս է տեսել լրագրող Ռոբ Սմիթի գիրքը նույն՝ «Կայզեր․ Լավագույն խաղացողը, ով երբեք ֆուտբոլ չի խաղացել» վերնագրով։

## Ընտանիք
Կայզերի զարմիկը՝ Հյուրի Էնրիկե Օլիվեյրա դա Կոստան կամ պարզապես Հյուրին, նույնպես պրոֆեսիոնալ ֆուտբոլիստ և հարձակվող է եղել։ Ի տարբերություն իր ավելի հայտնի հորեղբոր՝ Հուրին իր կարիերայի ընթացքում մի քանի հարյուր պաշտոնական հանդիպում է անցկացրել և խփել ավելի քան 40 գոլ։

## Ծանոթագրություններ

## Արտաքին հղումներ
* The forgotten story of … Carlos Kaiser, football's greatest conman
* Невероятная история Карлоса Кайзера — величайшего футбольного скамера

Կատեգորիա:Բրազիլացի ֆուտբոլիստներ
Կատեգորիա:Ֆլամենգոյի ֆուտբոլիստներ
Կատեգորիա:Ֆլումինենսեի ֆուտբոլիստներ
Կատեգորիա:Ֆուտբոլի կիսապաշտպաններ